Vrou (69) dood in bad gekry, moord ondersoek | Netwerk24
Deur Werner Beukes 05 September 2019 16:54
'n Moorddossier is Dinsdag deur die polisie in Meyerton in Gauteng geopen nadat die lyk van 'n 69-jarige vrou in 'n bad in 'n woonstel op Henley-On-Klip gevind is.
'n Hartseer Esmé Liebenberg (72), 'n jare lange vriendin van die oorledene, Rina Groenewald, het Donderdag aan Netwerk24 gesê dat sy op 26 Augustus laas van Groenewald gehoor het.
"Ons is al sedert 1970 vriende en daar het nie 'n enkele dag verbygegaan dat ons mekaar nie gesien of oor die foon gepraat het nie. Dié Maandagaand was die laaste wat ek van Rina gehoor het. Sy het wel my WhatsApp-boodskap gelees, maar nie daarop gereageer nie."
Volgens Liebenberg het haar vriendin sowat twee maande gelede van Alberton na die Meyerton-omgewing verhuis om nader aan haar suster, Jane Grobler, te wees.
"Rina se man, Anton, is al in 2011 oorlede en sy het geen kinders gehad nie. Dit was logies vir haar om nader aan haar suster te trek. Sy het voor haar aftrede al die jare in Alberton gewoon en as 'n administratiewe klerk by 'n groot maatskappy gewerk," sê Liebenberg.
"Ek was naderhand rasend van bekommernis toe ek heelweek niks van Rina af hoor nie. Ek het toe besluit om Jane se hulp te vra. Jane se dogters, Celeste en Tasha, het Dinsdag by die eienaar van die perseel waar Rina gehuur het, gaan aanklop. 'n Slotmaker moes die deur oopmaak. Hulle het Rina in die bad gekry – sy was pers en daar was kneusplekke aan haar nek," sê Liebenberg.
"Rina was 'n fantastiese vriendin met 'n baie sagte hart. Ek dink haar sagtheid het uiteindelik tot haar ondergang gelei. Sy sou haar laaste gee vir enigiemand wat in die moeilikheid was. Ek weet nie of sy iewers met die verkeerde mense deurmekaar geraak het nie," sê Liebenberg.
Netwerk24 het Grobler Donderdag oor haar suster gekontak. "Ek het nie eens woorde om met enigiemand te praat oor wat gebeur het nie," was al wat Grobler bereid was om te sê.
Kapt. Aubrey Moopeloa kon by navraag nie bevestig of enigiets uit die woonstel vermis word nie. " 'n Saak van moord word ondersoek."